Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2022/C 229/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”VACA GALLEGA – BUEY GALLEGO”

EU-nro: PGI-ES-02308 – 27.4.2017

SAN ( ) SMM (X)

1. Nimi

”Vaca Gallega – Buey Gallego”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1. Tuotetyyppi

Luokka 1.1 Tuore liha (ja muut tuoreet eläimenosat)

3.2. Kuvaus 1 kohdassa nimetystä tuotteesta

Rubia gallega-, Morena gallega- (Cachena, Caldelana, Frieiresa, Limiana ja Vianesa), Asturiana de los Valles-, Limousin-, Blonde d’Aquitaine-, friisiläis- ja Morena alpina -rotuisten, puhdasrotuisten tai niiden välisten risteytysten, galicialaisten lehmien ja härkien tuore liha.

Eläintyypit erotetaan toisistaan niiden sukupuolen, iän ja tuotantojärjestelmän perusteella:

a) Lehmät, jotka ovat poikineet vähintään kerran ennen teurastusta. Niiden lihan väri vaihtelee punaisesta kirsikanpunaiseen, ja liha on marmoroitunutta ja ohutjuovaista. Rasvan väri vaihtelee kermanvalkoisesta kellertävän valkoiseen. Sen rakenne on kiinteä, ja kuidut ovat koskettaessa kiinteitä. — Ruhojen lihakkuusluokka: E, U, R ja O (lukuun ottamatta O–:ta). Tätä kriteeriä ei oteta huomioon, jos on kyse Morenas gallegas -rotuihin kuuluvien eläinten ruhoista. — Rasvaisuus: 5, 4 ja 3.

b) Härät, jotka on kastroitu ennen yhden vuoden ikää ja jotka ovat enintään 48 kuukauden ikäisiä teurastushetkellä. Niiden lihan väri vaihtelee punaisesta purppuranpunaiseen, ja liha on selvästi marmoroitunutta. Rasvan väri vaihtelee helmenvalkoisesta keltaiseen. Sen rakenne on kiinteä, ja kuidut ovat koskettaessa kiinteitä. — Ruhojen lihakkuusluokka: E, U ja R. — Rasvaisuus: 5 ja 4.

Vaca Gallega – Buey Gallego -lihassa tuoksuu eläinrasva, mikä johtuu sen rasvaisuudesta (lihaskudoksen sisäisen rasvan keskimääräinen osuus ruhoissa on yli 5,6 %). Se on suussa mureaa ja mehukasta, lihaisa maku kestää pitkään ja jälkimaku on hieman hapan.

Ruhot, neljännesruhot, selkä ja muut palat, jotka on tarkoitettu fileoitaviksi ja myytäviksi kuluttajille tuoreena ja paloina, on tarjottava jäähdytettyinä. Liha menettää SMM-suojan, jos se pakastetaan.

Ilmaisua ”selección” voidaan käyttää merkittäessä Vaca Gallega -lehmien ja Buey Gallego -härkien ruhoista saatua SMM-lihaa, jonka marmoroituminen on huomattavaa ja rasvakerros oranssin keltaista ja joka täyttää seuraavat vaatimukset:

— Ruhojen lihakkuusluokka: E, U ja R+.

— Rasvaisuus: 5 ja 4+.

3.3. Rehu (ainoastaan eläinperäiset tuotteet)

Lehmien ja härkien ravinto perustuu tuotantoiän aikana laiduntamiseen, tuorerehuun (nurmi ja vilja) sekä säilörehuun (nurmisäilörehu, maissisäilörehu ja heinä), ja sitä täydennetään jyvillä, perunoilla, nauriilla, oljilla ja rehuseoksilla.

Leudon atlanttisen ilmaston ansiosta saadaan varhain runsas sato energia- ja proteiinipitoista, laadukasta rehua, millä varmistetaan eläinten rehunsaanti. Huomioon otetaan myös se, että keskimääräinen vuotuinen eläintiheys ei saa ylittää kahta eläinyksikköä käytössä olevan maatalousmaan hehtaaria kohti.

Suurin osa rehusta on saatava itse tilalta ja vähintään 80 prosenttia SMM:n kattamalta maantieteelliseltä alueelta. Galician niityillä kasvaa lähinnä nurmikasveja (natoja, röllejä, nurmikoita, raiheiniä ja koiranheinää) ja vähemmässä määrin palkokasveja (apilaa ja keltamaitetta). Rehun energiasisältöä täydennetään kypsennetyllä ja kypsentämättömällä maissisäilörehulla ja viljajauholla.

Loppuvaiheen aikana eläinten ruokavaliota voidaan täydentää rehuseoksella, jota annetaan enintään yksi kilogramma kuiva-ainetta päivää ja 100 kilogramman keskimääräistä elopainoa kohti tämän vaiheen aikana. Tämä rehu on valmistettava kasviperäisistä raaka-aineista. Sen on sisällettävä vähintään 80 prosenttia viljaa ja viljavalmisteita, palkokasveja ja öljykasveja. Lehmien ja härkien normaaliin kasvurytmiin vaikuttavien tuotteiden sekä kierrätettyjen, eläimistä saatavien sivutuotteiden käyttö on nimenomaisesti kielletty.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Lehmien ja härkien syntymän, kasvatuksen, lihotuksen ja teurastuksen sekä ruhojen leikkaamisen on tapahduttava yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Tuotetta voidaan kypsyttää, fileoida, pakata ja merkitä sääntelyneuvoston rekisteröimissä lihanjalostuslaitoksissa tai laitoksissa, jotka ovat jo allekirjoittaneet sääntelyneuvoston kanssa yhteistyösopimuksen, joka koskee suojatun tuotteen valvontaa, merkitsemistä ja markkinointia.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Kaikissa ruhoissa, neljännesruhoissa, osissa ja paloissa on oltava rekisteröity nimi ”Vaca Gallega – Buey Gallego” ja seuraava SMM-tunnus:

Merkintä ”Vaca Gallega” tai ”Buey Gallego” (lihan tyypin mukaan) on painettava kussakin etiketissä samaan visuaaliseen kenttään kuin rekisteröity nimi ja SMM-tunnus, kuten jäljempänä esitetään:

4. Maantieteellisen alueen tarkka rajaus

Suojatun maantieteellisen merkinnän ”Vaca Gallega – Buey Gallego” kattama maantieteellinen alue on koko Galician itsehallintoalue.

5. Yhteys maantieteelliseen alueeseen

Yhteys Vaca Gallega – Buey Gallego -lihan ja maantieteellisen alueen välillä perustuu tuotteen erityisominaisuuksiin, ja sen maine vahvistaa yhteyttä.

Maantieteellisen alueen fyysiset ominaisuudet ja luontoon liittyvät tekijät

Vaca Gallega – Buey Gallego -lihan tuotantoon sopivien lehmien ja härkien kasvatuksella ja lihotuksella on historiallinen yhteys Galician erityiseen maantieteelliseen ympäristöön, mikä johtuu erityisesti alueen rehun tuotantoon soveltuvasta maaperästä ja ilmasto-olosuhteista.

Galician maisemaa hallitsevat loivat kukkulat ja matalat vuoret, jotka harvoin kohoavat yli 800 metrin korkeuteen, sekä suojaisat laaksot, joissa karja voi laiduntaa ympäri vuoden. Maisemaa halkoo laaja jokien verkosto, joka tarjoaa vettä kasteluun sekä lehmien ja härkien juotavaksi. Vedessä on suhteellisen paljon natriumia ja klorideja mutta vähän kalsiumia, magnesiumia ja piitä.

Maaperän alla on graniittia ja liuskeita, ja sille tyypillistä on happamuus ja suuri orgaanisen aineksen määrä. Ilmasto on leuto, ja meren vaikutus siihen on suuri. Lämpötilat ovat yleensä leutoja (painotettu keskiarvo on yli 13 oC) ja sateet runsaita (yli 1 100 mm/vuosi).

Nämä ympäristöolosuhteet ovat tuottaneet erittäin vaihtelevan kasviston, joka koostuu lähinnä hemikryptofyyteistä, joista vallitsevia ovat alueelle sopeutuneet asidofiiliset lajit. Erityisesti on mainittava luonnonniittyjen lajit, etenkin heinät (joista tärkeimpiä ovat nadat, röllit, nurmikat, raiheinät ja koiranheinä) ja myös palkokasvit (apila ja keltamaite). Geenipohjaltaan alkuperäisiä ekotyyppejä ja lajikkeita on paljon. Ne kukoistavat alueella ja ovat sopeutumiskykynsä vuoksi arvostettuja.

Nämä luonnonolosuhteet edistävät rehun tuotantoa ja mahdollistavat lehmien ja härkien ruokinnan suurimmaksi osaksi tilan omilla resursseilla.

Historialliset ja inhimilliset tekijät

Lehmien ja härkien kasvatus Galiciassa on peräisin esihistorialliselta ajalta. Jo 1100-luvulta lähtien on kehitetty tuotantomallia, jossa lehmiä ja härkiä alettiin vähitellen käyttää perhetilojen toiminnassa. Karjankasvatuksen merkitys on ollut selvä 1700-luvulta lähtien, jolloin lehmiä ja härkiä käytettiin peltotöihin ja ne lihotettiin elämänsä lopulla lihantuotantoa varten. 1500–1900-luvuilla yksi kolmasosa Espanjan karjasta kasvatettiin Galiciassa.

Olennainen tekijä on myös se, että 1900-luvun puolivälissä ankara sodanjälkeinen aika sai perheet jatkamaan perinteisiä tuotantomenetelmiä selviytymiskeinona. Tämän ansiosta kyseisen tuotteen laadun keskeinen tekijä eli tietynlainen lihotusmenetelmä, jossa käytettiin paikallisia resursseja, säilyi. Karjankasvatus perustuu edelleen pientiloihin, jotka ylläpitävät karjan, maan ja ihmisen symbioosia ja ovat sitoutuneet ruokintaan ja huolellisiin hoitokäytäntöihin, jotka ovat siirtyneet sukupolvelta toiselle.

Historioitsijat ovat osoittaneet näiden lehmien ja härkien salaisuuden: pienet tuottajat ja pienet karjalaumat, eläimet, joita käytetään peltotöihin – niitä kuitenkaan liikaa rasittamatta – ja jotka viettävät sen jälkeen elämänsä loppuajan navetassa, jossa niitä lihotetaan huolellisesti niittyjen tuoreella heinällä ja muulla rehulla. Lihotusmenetelmä, jossa lehmien ja härkien hoito yhdistetään kohtalaiseen työhön ja joka on levinnyt vaiheittain koko alueelle, mistä on todisteita vuosisatojen takaa, parantaa lihan lopullista laatua ja erottaa sen muusta lihasta. Sen maine oli sellainen, että jo 1700- ja 1800-luvuilla monet asiantuntijat, kuten Martín Sarmiento, N. Casas ja R. Jordana y Morera, esittelivät Galician ja sen karjankasvattajat esimerkkinä muulle Espanjalle: pientilat, joissa maatalous ja karjankasvatus yhdistetään vaurauden luomiseen, maan asuttamiseen ja kuningaskunnan parhaan karjan ja lihan tuottamiseen.

Yleisin tuotantojärjestelmä on puolittain laajaperäinen, koska se soveltuu hyvin Galician maastoon ja tilojen hajanaiseen sijaintiin ja pienimuotoiseen tuotantoon. Lehmät ja härät laiduntavat yleensä päivisin, ja ne viedään navettaan yöksi, jolloin niille annetaan lisärehua.

Ennen teurastusta lehmien ja härkien lihotuksen viimeistelemiseksi tarvitaan vähintään kuuden kuukauden mittainen loppuvaihe. Siksi eläimiä pidetään galicialaisen perinteen mukaisesti navetoissa – tai ainakin niiden liikkumista pellolla rajoitetaan – ennen teurastusta.

Tuotteen erityisyys

Vaca Gallega – Buey Gallego -ruhojen lihaskudoksen sisäisen rasvan keskimääräinen osuus on yli 5,6 prosenttia, eli se ylittää selvästi muiden lehmien ja härkien ruhojen keskimääräiset arvot. Tätä pidetään ominaisuutena, joka on keskeinen lihan aistinvaraisen laadun (maun, mureuden, mehevyyden ja maittavuuden) kannalta.

Vaca Gallega – Buey Gallego -lihalla on hyvä lipidiprofiili, ja sille on ominaista suhteellisen korkea kertatyydyttymättömien ja monityydyttymättömien rasvahappojen pitoisuus. Lisäksi n-6/n-3-rasvahappojen suhde on erinomainen, sillä se on keskimäärin alle 2,05.

Maantieteellisen alueen, inhimillisten tekijöiden ja tuotteen erityisominaisuuksien välinen syy-seuraussuhde

Lihantuotantomenetelmät perustuvat Galiciassa sekajärjestelmään, joka sisältää sekä laiduntamista että ruokintaa navetoissa. Tilat hyödyntävät omia resurssejaan ja sadon ylijäämiä tuottaen marmoroitunutta lihaa, joka erottuu muusta vastaavanlaisesta lihasta ominaisuuksiensa ja aistinvaraisen laatunsa ansiosta.

Ravinto koostuu rehusta, pääasiassa erittäin tuottoisista nurmi- ja palkokasveista, joiden ekotyyppejä ja lajikkeita arvostetaan, koska ne ovat sopeutuneet paikalliseen ympäristöön. Tämä yhdessä vähintään kuuden kuukauden pituisen loppuvaiheen kanssa, jolloin lehmien ja härkien ravinnon energiasisältöä täydennetään kypsennetyllä ja kypsentämättömällä maissisäilörehulla, viljajauholla ja myös rehuseoksella, saa aikaan sen, että Vaca Gallega – Buey Gallego -ruhot sisältävät edellä mainitun osuuden lihaskudoksen sisäistä rasvaa, jota on enemmän kuin muissa ruhoissa keskimäärin.

Tavanomainen tapa antaa karjan laiduntaa ja ruokkia sitä rehulla, josta vähintään 80 prosenttia on tuotettu Galiciassa, missä alkuperäiset asidofiiliset heinälajit ovat vallitsevia, ja alueen veden kemiallinen koostumus antavat Vaca Gallega – Buey Gallego -ruhoille hyvän lipidiprofiilin, jossa kertatyydyttymättömiä ja monityydyttymättömiä rasvahappoja on runsaasti suhteessa tyydyttyneisiin rasvahappoihin. Nämä tekijät myös antavat lihalle eläinrasvan tuoksun, pitkäkestoisen lihaisan aromin ja hieman happaman jälkimaun, jotka ovat tyypillisiä suojatulle tuotteelle.

Maantieteellisen alueen ja tuotteen ominaispiirteiden välinen yhteys vahvistetaan raportissa Report certifying the link between the geographical area and the quality of Galician cow and steer meat, jonka on laatinut Fundación Centro Tecnolóxico da Carne (11.4.2016).

Maine

Kuluttajat arvostavat Vaca Gallega – Buey Gallego -lihaa, johon 1800- ja 1900-lukujen kulinaarisissa teksteissä viitataan usein. Museros y Rovira totesi vuonna 1878 seuraavaa: ”Sen liha on vähärasvaista, ja maku on erinomainen sille annetun rehun ansiosta.” Espanjan tunnetuin kulinaarihistorioitsija Ángel Muro kuvaili sitä vuonna 1894 seuraavasti: ”Hyvälaatuista naudanlihaa (lehmän tai härän), jossa on voimakas, tummanpunainen väri ja juovat kuin marmoria.”

Monien asiantuntijoiden mielestä tämä liha kuuluu niihin harvoihin valittuihin, joita pidetään maailman parhaina monien maiden herkkulihakaupoissa ja huippuravintoloissa. (Stéphane Décotterd toteaa verkkosivustollaan www.stephanedecotterd.com”Le bœuf de Galice, la meilleure viande du monde?” [”Galicialainen naudanliha: maailman parasta?”], julkaistu 11.2.2017, ja toimittaja Manuel Darriba kirjoitti El Mundo -sanomalehteen artikkelin ”El buey gallego. 1 600 kilos de la mejor carne del mundo” [”Galician härkä: 1 600 kiloa maailman parasta lihaa”], julkaistu 8.11.2009.) Vaca Gallega – Buey Gallego -liha on kuuluisa ja arvostettu tuote, mistä osoituksena on se, että sitä on tarjolla erikoislihakaupoissa, huippuravintoloiden ruokalistoilla ja tunnettujen keittiömestarien ruokalajeissa.

Kansallisessa ja kansainvälisessä mediassa siihen viitataan usein. Tässä muutama esimerkki: toimittaja Carlos Herrera XLSemanal-lehdessä: ”...kun Iñaki-baarissa Balmasedassa laitettiin pihvi grilliin, taivaat kirjaimellisesti aukenivat. Se oli aito galicialainen naudanpihvi...” (8.4.2018); toimittaja Marie-Claire Digby The Irish Times -sanomalehdessä: ”Paras naudanpihvi, jonka keittiömestari Gareth Smith on koskaan syönyt, oli galicialaisesta lehmästä...” (2.12.2016). Myös monet naudanlihaan erikoistuneet ruokakriitikot (kuten Mike Gibson, Killian Fox, Jay Rayner, Lydia Itoi, Jeffrey Steingarten, Jacob Richler ja Janet Mendel), bloggaajat ja mielipidevaikuttajat ovat antaneet lihasta hyviä arvosteluja.

Tuote-eritelmän julkaisutiedot

https://mediorural.xunta.gal/sites/default/files/produtos/en-tramitacion/Pliego-de-condiciones-IGP-Vaca-Gallega-Buey-Gallego-febreiro-2022.pdf

(1) EUVL L 343, 14.12.2012, s. 1.